# Ne samo Međunarodni krivični tribunal za područije bivše Jugoslavije, nego sva tri tribunala za ratne zločine koja su pozvana, odbila su poziv gospodina Jeremića

# U washingtonskom Institutu Brookings održan je panel o tome kako haški tribunali štite ljudska prava. Među sudionicima su bili i [Theodor Meron](http://balkans.aljazeera.net/tag/theodor-meron), Predsjednik Međunarodnog suda za ratne zločine na području bivše Jugoslavije ([ICTY](http://balkans.aljazeera.net/tag/icty)), te ambasador Stephen Rapp, koji je u State Departmentu zadužen za pitanja ratnih zločina.

Njih su dvojica za Al Jazeeru objasnili zbog čega neće sudjelovati idućeg tjedna na raspravi o radu haških Tribunala za ratne zločine koju je zakazao predsjednik Glavne skupštine Ujedinjenih naroda Vuk Jeremić.

Theodor Meron je odgovorio na pitanje zašto se nije odazvao pozivu Vuka Jeremića:

“Ne samo ICTY, nego sva tri tribunala za ratne zločine koja su pozvana, odbila su poziv gospodina Jeremića. Gospodin Jeremić je, kao što to svi znamo, javno rekao da je sazvao ovaj skup kao reakciju na određene presude. To nameće pitanja o temeljnim pravilima o poštivanju vladavine zakona. To nije skup na kojem bi moje sudjelovanje dalo neki značajan doprinos u osudi nečega što je meni drago.”

I američki ambasador, Stephen Rapp kaže da ne ide na sjednicu Glavne skupštine UN-a.

“Sjedinjene Države će, koliko ja znam, prezentirati priopćenje tijekom debate zajedno s još nekoliko zemalja, u kojem ćemo izraziti našu potporu međunarodnoj pravdi i važnosti poštenih sudskih procesa", rekao je Rapp.

**Nebalansirane diskusije**

"Na tim tribunalima nikada ne bi trebali biti uključeni termini da su cijeli narodi, etničke skupine ili kompletni politički pokreti odgovorni za neki zločin. Kod ratnih zločina riječ je o pojedinačnoj odgovornosti. Ti pojedinci trebaju odgovarati po zakonu i na temelju dokaza. Ako netko bude osuđen, to je signal za ostatak zajednice da nije zajednica u pitanju, nego pojedinci”.

Na pitanje je li u cijelu kontroverzu oko sazivanja skupa u UN-u previše umiješana politika, Rapp je rekao: “Kada pogledate tko će sudjelovati na dva panela nakon sjednice Glavne skupštine i vidite tko je pozvan, vidljivo je da je riječ o samo nekoliko ljudi koji su uključeni u ove sudove, a da je mnogo više onih koji imaju negativan stav, te da su pozvani kako bi napadali sudove."

"Voljeli bismo kada bi paneli bili više izbalansirani. Ovako imate jednog ili dvojicu na jednoj strani i osam na drugoj strani. Zato su neki odustali. Bojim da su ti paneli kompletno jednostrani. Volio bih da je Jeremić imao otvoreniji pristup i da je uključio ljude s obje strane spektra, pa bi imali pristaše i kritičare haških Tribunala. Mogli smo imati pet na jednoj i pet na drugoj strani, pa bi ljudi onda mogli donositi zaključke na temelju njihove diskusije. Sudac Meron je izrazio zabrinutost da je ovdje riječ o pokušaju da se svijetu uruči određena poruka, što nije dobro”.

On je dodao kako smatra da datum održavanja panela, 10. travnja, također uzrokuje zabrinutost.“Strahote Drugog svjetskog rata, ustaška vlada u Hrvatskoj, protiv koje smo se mi borili dok nisu poraženi…svi ti  ljudi koji su bili uključeni u proganjanja Srba, Židova i drugih u to vrijeme, nisu ljudi kojih se, po mom mišljenju, trebamo sjećati baš tog dana. Svaki dan u kalendaru ima neku implikaciju, ali mislimo da je Jeremić mogao odabrati bolji dan. Ne želimo da se ono što se dogodilo nedavno bude povezano s tim zbivanjima iz Drugog svjetskog rata”.

[**http://balkans.aljazeera.net/vijesti/meron-nece-na-jeremicev-pane**](http://balkans.aljazeera.net/vijesti/meron-nece-na-jeremicev-pane)